Il-bini tat-tempju U Salamun beda jibni t-tempju tal-Mulej f'Ġerusalemm, fuq l-għolja ta' Morija , fejn il-Mulej kien deher lil David missieru, fil-post li kien ħejja David fuq il-qiegħa ta' Ornan il-Ġebusi. U beda jibnih fit-tieni xahar tar-raba' sena tas-saltna tiegħu. Dawn huma l-qisien ta' Salamun għall-bini tat-tempju ta' Alla; sittin driegħ - fuq il-qjies il-qadim - tul; għoxrin driegħ wisa'. Il-portiku ta' quddiem it-tempju kien għoxrin driegħ tul mal-wisa' tat-tempju, u mija u għoxrin driegħ għoli. U ksieh minn ġewwa bid-deheb fin. Id-dar il-kbira ksieha bl-injam taċ-ċipress, li mbagħad ksieh b'deheb fin, u naqqax fuqu palm u girlandi madwaru. U kesa d-dar u żejjinha b'ħaġar prezzjuż - id-deheb kien deheb ta' Parwajm. U kesa d-dar - it-travi, l-għetiebi, il-ħitan u l-bibien tagħha - bid-deheb, u naqqax il-kerubini fuq il-ħitan. U għamel il-kamra tal-post il-qaddis. It-tul tagħha skont il-wisa' tad-dar għoxrin driegħ u l-wisa' tagħha għoxrin driegħ, u ksieha b'sitt mitt talent deheb fin. L-użin tal-imsiemer kien ta' ħamsin xekel tad-deheb. U kesa wkoll bid-deheb il-kmamar ta' fuq. U fil-post il-qaddis għamel żewġ kerubini, xogħol tal-iskultur, u ksiehom bid-deheb. U l-ġwienaħ tal-kerubini kienu wiesgħa għoxrin driegħ; il-ġewnaħ tal-wieħed, b'medda ta' ħamest idriegħ, kien jilħaq sal-ħajt tal-kamra, u l-ġewnaħ l-ieħor, b'medda ta' ħamest idriegħ, kien jilħaq il-ġewnaħ tal-kerubin l-ieħor. Il-ġewnaħ tal-kerubin l-ieħor b'medda ta' ħamest idriegħ, kien jilħaq sal-ħajt tal-kamra, u l-ġewnaħ l-ieħor b'medda ta' ħamest idriegħ, kien jilħaq mal-ġewnaħ tal-kerubin l-ieħor. Il-ġwienaħ miftuħa ta' dawn il-kerubini kellhom medda ta' għoxrin driegħ; kienu wieqfa fuq riġlejhom b'wiċċhom iħares lejn id-dar. Għamel imbagħad il-purtiera tal-porpra vjola, porpra ħamra u kremżi tal-għażel, u rrakkma fuqha l-kerubini. U għamel żewġ kolonni quddiem id-dar, kull waħda ħamsa u tletin driegħ għoli, u l-kapitelli għal fuq ras kull waħda minnhom ħamest idriegħ għoli. U għamel girlandi bħal kullani, u dawwarhom ma' ras il-kolonni, u għamel ukoll mitt rummiena u dendilhom mal-girlandi. Imbagħad waqqaf il-kolonni quddiem it-tempju, waħda fuq il-lemin u l-oħra fuq ix-xellug, u l-leminija semmieha Ġakin u l-oħra semmieha Bogħaż.